
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	1 septembrie 2010

	Nr.
	27/334


R A P O R T

asupra proiectului de Lege pentru aprobarea Ordonanţei de urgenţă a Guvernului nr.13/2010 privind reglementarea unor măsuri în vederea stimulării creării de noi locuri de muncă şi diminuării şomajului în anul 2010

       În conformitate cu prevederile art.95 şi art.115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 203 din 26 aprilie 2010, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.13/2010 privind reglementarea unor măsuri în vederea stimulării creării de noi locuri de muncă şi diminuării şomajului în anul 2010.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.121/18.02.2010)

· avizul favorabil al Consiliului Economic şi Social (nr.382/22.02.2010)

· avizul favorabil al Comisiei pentru buget, finanţe şi bănci (nr.22/214/12.05.2010)

· avizul favorabil al Comisiei juridice, de disciplină şi imunităţi (nr.203/11.05.2010)

· avizul favorabil al Comisiei pentru egalitatea de şanse pentru femei şi bărbaţi (nr.37/443/04.05.2010)

Proiectul de lege are ca obiect de reglementare  scutirea, pe timp de 6 luni, de plata contribuţiilor de asigurări sociale a angajatorilor care, în anul 2010, stabilesc, pe locurile de muncă nou create, raporturi de muncă cu persoane provenite din rândul şomerilor. Scutirea se acordă pentru şomerii care sunt în evidenţa agenţiilor pentru ocuparea forţei de muncă de cel puţin 12 luni.
Comisia propune Plenului Camerei Deputaţilor aprobarea proiectului de lege în forma prezentată, deoarece, în contextul actualei crize economice şi financiare, acest proiect propune măsuri ce vin în sprijinul angajatorilor, prin reducerea parţială a costurilor cu forţa de muncă încadrată din rândul şomerilor.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 24 august 2010 au participat, în conformitate cu prevederile art.55 din Regulamentul Camerei Deputaţilor:

· d-l Nicolae Ivăşchescu – Secretar de Stat, Ministerul Muncii, Familiei şi Protecţiei Sociale 
· d-na Ana-Maria Enache – consilier, Ministerul Finanţelor Publice
· d-na Maria Popescu – consilier, Ministerul Finanţelor Publice.
La lucrările comisiei au fost prezenţi 11 deputaţi, din totalul de 19 membri ai comisiei.

Raportul comisiei a fost adoptat cu majoritate de voturi (o abţinere).
Proiectul de lege a fost adoptat de Senat în şedinţa din 21 aprilie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena Mesaroş
Întocmit,

Expert parlamentar Adriana Emilia Breazu

